'Gesoekte misdadiger' sterf in polisie se koeëlreën | Netwerk24
Deur Cara-Lee Dorfling 13 Julie 2019 15:13
WAARSKUWING: FOTO KAN SENSITIEWE KYKERS ONTSTEL
Die 41-jarige man wat Saterdagoggend na bewering op die polisie in Katlehong losgebrand het, is tussen huise doodgeskiet. Foto: Verskaf
'n 41-jarige man wat onder meer vir sake van moord en poging tot moord deur die polisie gesoek is, is Saterdagoggend tydens 'n oor-en-weer-skietery met die polisie doodgeskiet.
Die man, wie se naam deur die polisie weerhou word totdat sy naasbestaandes van sy dood in kennis gestel is, het na bewering Saterdagoggend 'n vuurwapen op 'n inwoner van 'n huis in Katlehong, Ekurhuleni, gerig.
Luidens 'n verklaring van kapt. Mavela Masondo, 'n polisiewoordvoerder, is die polisie na die toneel ontbied.
Hier het die man blykbaar op die polisie losgebrand terwyl die polisiebeamptes hom genader het.
'n Skietery het tussen die man en die polisie ontstaan en die man is noodlottig gewond.
Geen polisiebeampte is in die voorval beseer nie.
Masondo sê in 'n verklaring die polisie se aanvanklike ondersoek dui daarop dat die man in verband met moord, poging tot moord, aanranding met die doel om ernstig te beseer en brandstigting gesoek is.
Die ongelisensieerde vuurwapen wat deur die man tydens die skietery gebruik is, sal ook vir ballistiese toetse gestuur word om te bepaal of dit in ander misdade gebruik is, het Masondo gesê.
Die vuurwapen wat glo deur die 41-jarige man gebruik is tydens 'n oor-en-weer-skietery met die polisie in Katlehong, Ekurhuleni. Foto: Verskaf